कार्ल फ्रेडरिक गाउस
कार्ल फ़्रीड्रिख गाउस; जर्मन: Carl Friedrich Gauß, ; लातिन: Carolus Fridericus Gauss; 30 अप्रैल 1777 – 23 फ़रवरी 1855) एक जर्मन गणितज्ञ और भौतिक विज्ञानी थे जिन्होंने संख्या सिद्धान्त, बीजगणित, सांख्यिकी, गणितीय विश्लेषण, अवकल ज्यामिति, भूगणित, भूभौतिकी, स्थिरवैद्युतिकी, खगोल शास्त्र और प्रकाशिकी सहित कई क्षेत्रों में सार्थक रूप से योगदान दिया। गाउस को विद्युत के गणितीय सिद्धान्त का संस्थापक कहा जाता है। विद्युत की चुम्बकीय इकाई का 'गाउस' नाम उसी के नाम पर रखा गया है। कभी-कभी गाउस को गणित का राजकुमार भी कहा जाता है। गॉस का गणित और विज्ञान के विभिन्न क्षेत्रों में योगदान है और उनका योगदान इतिहास का सबसे प्रभावशाली योगदान रहा है। उन्होंने गणित को "विज्ञान की रानी" कहा है। जर्मनी के ब्राउंश्वाइक नाम स्थान में एक ईंट चुनने वाले मेमार के घर उसका जन्म हुआ था। जन्म से ही उसमें गणित के प्रश्नों को तत्काल हल कर देने की क्षमता थी। उसकी इस प्रतिभा का पता जब ब्राउंश्वाइक के ड्यूक को लगा तो उन्होंने उसे गोटिङन विश्वविद्यालय में अध्ययन करने की व्यवस्था कर दी। वहाँ विद्यार्थी जीवन में ही उसने अनेक गणितीय आविष्कार किए। ज्यामिति के माध्यम से उसने सिद्ध किया कि एक वृत्त सत्तरह समान चापों में विभाजित हो सकता है। सीरीस नामक ग्रह के संबंध में उसने जो गणना की उसके कारण उसकी गणना खगोलशास्त्रियों में की जाती है। १८०७ ई० से मृत्यु पर्यंत वह गोटिङन वेधशाला का निदेशक रहा।